I den kommende uge bliver vejret i Danmark præget af fronter og lavtryk, som ankommer fra vest. Men allerede omkring næste weekend ser det ud til at dette vejrmønster stopper. Herefter vil kulde fra nord trække ned over Danmark og store dele af Vesteuropa. Ovenstående prognose for mandagen i uge 44 viser tydeligt, at temperaturen skal falde betragteligt om en uges tid. Vest- og Centraleuropa får temperaturer, der generelt er 10 til 15 grader køligere end i dag. Det betyder blandt andet, at nedbøren flere steder kan falde som sne - særligt i bjerge, men også i lavere terræn. Snebyger i tøvejr Som det ses af ovenstående grafik er det meget sandsynligt, at der kommer sne til Alperne og Pyrenæerne, men at der også kan komme snefald andre steder i Europa. Sandsynligheden er beregnet ud fra 20 forskellige prognoser. Det ses en gang imellem, at vejret ændrer sig til situationer, som ikke er beskrevet af én eneste af de 20 prognoser, så beregninger som disse skal tages med et gran salt. I Danmark melder prognosen om 25 procent sandsynlighed for en snebyge, og måske kan der komme sne allerede på søndag. Selv hvis der falder sne i Danmark, skal man ikke forvente hvide landskaber, da det vil være i tøvejr. Oktober er kendt som en måned, hvor der kan ske store vejrændringer og det ser det også ud til i år. Uge 42 har været usædvanlig smuk og varm, og her på efterårsferiens sidste dag er det fortsat lunt i både Danmark og i store dele af Europa. Den kommende uge ligner det, vi kan kalde en almindelig oktoberuge og en slags mellemting mellem en usædvanlig varm uge 42 med løvfaldssommer og måske en meget kølig uge 44.
Betragteligt koldere vejr rammer Danmark og Vesteuropa om en uges tid. Det kan føre til snebyger både i Danmark og langt nede i Europa.